b"\n_START_ARTICLE_\nItalia i Eurovision Song Contest\n_START_SECTION_\nHistorikk\n_START_PARAGRAPH_\nDet er allmennkringkasteren Rai som har ansvaret med \xc3\xa5 velge ut landets artist og sang til Eurovision Song Contest. Italia var ett av syv land som var med p\xc3\xa5 \xc3\xa5 starte konkurransen, og det var Rais egen musikkonkurranse, San Remo-festivalen, som var inspirasjonen til Eurovision Song Contest.\n_START_SECTION_\nFrav\xc3\xa6r og retur\n_START_PARAGRAPH_\nFrem til 1981 var Italia en trofast deltaker i konkurransen, men utover 1980- og 1990-tallet sto Rai over konkurransen ved en rekke anledninger. Etter 1997 forsvant Italia fra konkurransen og kom ikke tilbake igjen f\xc3\xb8r i 2011 \xe2\x80\x93\xc2\xa0fjorten \xc3\xa5r senere. \xc3\x85rsaken til de mange frav\xc3\xa6rene har av Rai blitt forklart med dalende seertall og laber interesse blant italienske musikere._NEWLINE_I 2000 innf\xc3\xb8rte Den europeiske kringkastingsunion en ordning som sikret at de fire st\xc3\xb8rste \xc3\xb8konomiske bidragsyterne fikk automatisk innpass i Eurovision-finalen. Gruppen ble kalt de fire store og besto av Tyskland, Storbritannia, Spania og Frankrike. Da Italia kom tilbake i konkurransen i 2011, gikk Italia inn blant de fire store \xe2\x80\x93\xc2\xa0som dermed ble utvidet til de fem store. Italia har dermed aldri deltatt i en semifinale i Eurovision Song Contest. Italia har arrangert den internasjonale finalen to ganger, i Napoli i 1965 og i Roma i 1991.\n_START_SECTION_\nFlere suksesser\n_START_PARAGRAPH_\nItalia har jevnt over v\xc3\xa6rt et sv\xc3\xa6rt suksessrikt land i Eurovision. Landet har to seire, to andreplasser og fem tredjeplasser. Italia har ogs\xc3\xa5 levert flere store slagere til konkurransen, blant andre \xc2\xabGente di mare\xc2\xbb (1987), \xc2\xabNon ho l'et\xc3\xa0\xc2\xbb (1964) og \xc2\xabNon so che darei\xc2\xbb (1980). Den mest kjente er nok likevel tredjeplassen fra 1958, \xc2\xabNel blu, dipinto di blu\xc2\xbb \xe2\x80\x93\xc2\xa0bedre kjent som \xc2\xabVolare\xc2\xbb. Under jubileumsprogrammet Congratulations: 50 Years of the Eurovision Song Contest, ble \xc2\xabNel blu, dipinto di blu\xc2\xbb k\xc3\xa5ret til den nest st\xc3\xb8rste Eurovision-hiten gjennom tidene, bare sl\xc3\xa5tt av ABBAs \xc2\xabWaterloo\xc2\xbb fra 1974._NEWLINE_Etter returen i 2011 har Italia fortsatt \xc3\xa5 gj\xc3\xb8re det bra i konkurransen og har kommet blant de ti beste syv ganger siden 2011. Suksessen skyldes blant annet at Italia har sendt store, nasjonale stjerner som Marco Mengoni, Francesco Gabbani, Mahmood og gruppen Il Volo."